Rowers eis glo losprys ná hulle winkeleienaar ontvoerArgieffoto: SAPD/Facebook Sers. Kelebogile Moleko, polisiewoordvoerder, het gesê die voorval het omstreeks 20:00 in Mogwase naby Rustenburg plaasgevind. “Drie verdagtes het na bewering ŉ winkel wat deur ŉ Bangladesjiese man besit word, binnegestorm en die eienaar en nog ŉ werker met toue vasgemaak. Die verdagtes het geld geëis terwyl hulle die winkel geplunder het,” het Moleko gesê. “Die werker kon daarin slaag om homself los te wikkel en het weggehardloop om die polisie se hulp te ontbied.” Volgens Moleko was die drie verdagtes en die winkeleienaar egter skoonveld toe polisiebeamptes by die winkel opdaag. Die verdagtes het glo ook geld, twee selfone, sigarette en lugtyd gesteel. “Die winkeleienaar word nou glo teen sy sin deur die verdagtes aangehou en hulle gebruik sy selfoon om ŉ losprys by sy vriende te eis in ruil vir sy lewe,” het Moleko gesê. “Dit is nie duidelik waar die man aangehou word nie. Die saak word ondersoek.” Moleko het ŉ beroep gedoen op enigiemand met meer inligting om dit by die polisie by 014 555 2258 aan te meld.